นายกรัฐมนตรี เปิดปฐมฤกษ์ให้ประชาชนใช้บริการรถไฟชานเมืองสายสีแดง ช่วงบางซื่อ-รังสิต และตลิ่งชัน บรรเทาการจราจร
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานพิธีเปิดให้ประชาชนใช้บริการเดินรถโครงการระบบรถไฟชานเมือง สายสีแดง ช่วงบางซื่อ-รังสิตและบางซื่อ-ตลิ่งชัน (ผ่านระบบ Video Conference) ณ ทำเนียบรัฐบาล พร้อมกล่าวว่า รัฐบาลมีความยินดีที่วันนี้ได้มีการเปิดให้ประชาชนทดลองใช้บริการ ซึ่งตามยุทธศาสตร์ชาติ 20 ปี รัฐบาลให้ความสำคัญกับการพัฒนาโครงสร้างพื้นฐานและพัฒนาระบบทางรางมาอย่างต่อเนื่อง และผักดันให้การขนส่งทางราง เป็นระบบเดินทางหลักของประเทศ ด้วยการพัฒนาทุกระดับอย่างต่อเนื่อง รวมถึงรถไฟฟ้าความเร็วสูง เพื่อให้การเดินทางจาก กทม.ไปสู่ปริมณฑล มีความรวดเร็ว บรรเทาปัญหาการจราจร เพิ่มประสิทธิภาพการขนส่งและรักษาสภาพแวดล้อมลดการใช้พลังงานที่ก่อให้เกิดมลพิษ นอกจากนี้ ยังส่งเสริมการพัฒนารถไฟทางคู่รถไฟความเร็วสูงเพื่อเชื่อมต่อระบบการขนส่งของภูมิภาคซึ่งสถานีกลางบางซื่อจะใหญ่ที่สุดในอาเซียนและที่เป็นกำลังสำคัญของการพัฒนาระบบรางของประเทศไทยสำหรับโครงการรถไฟฟ้าชานเมืองสายสีแดง จะให้บริการ 2 ช่วงคือ บางซื่อ-รังสิต มี 10 สถานี ระยะทาง 20 กิโลเมตร ใช้เวลาเดินทาง 25 นาทีและสถานีบางซื่อ-ตลิ่งชันมี 3 สถานี ระยะทาง 15 กิโลเมตร ใช้เวลาเดินทางประมาณ 15 นาที ทั้งนี้จะให้ประชาชนใช้บริการฟรีจนถึงช่วงเดือนพฤศจิกายน 2564 ที่จะเปิดให้บริการแบบเต็มรูปแบบ อัตราค่าโดยสารเริ่มต้นที่ 12 บาท สูงสุด 42 บาท